„Az iskolai utazásunk Barnstaple-be élményteli volt. A kint töltött napok alatt rengeteg szép és érdekes helyre elvittek minket, amíg a nyelviskolában és a fogadó családoknál is sok élménnyel gazdagodtunk, miközben az angol nyelvet is gyakorolhattuk.” 
(Németh Dorka 9.b)

„A kedvenc programom a hazafele jövet útba eső Londonban eltöltött nap volt. Sok híres látványosságot tekinthettünk meg, például a Big Bent és a Buckingham-palotát. Nagyon tetszett a város hangulata és az, hogy mindenhol rengeteg érdekes dolgot láthattunk. Összességében nagyon jól éreztem magam, és örülök, hogy részt vehettem ezen a felejthetetlen utazáson.”
(Hideg Boglárka 9.b)

 „A befogadó családunkat megismerni és megszeretni egy hosszas, ám annál izgalmasabb és tanulságosabb folyamat volt. Katie-vel (a hölgy, akinél laktunk) eleinte nehézkés volt beszélgetni, amit nem is a nyelvi akadályok, sokkal inkább a megfelelő téma megtalálása, vagy a párbeszédek gördülékennyé tétele tett bonyolulttá. Idővel viszont összebarátkoztunk vele és két kutyájával, Buzzal és Woodyval. Számomra az a nap volt a leghasznosabb kommunikáció szempontjából, amikor Katie édesapjával töltöttünk el egy délutánt. Rengeteget mesélt nekünk az utazásairól, és a családjáról, mi pedig cserébe a magyar kultúráról és Budapestről áradoztunk neki. […] 
Az iskolában a tanárok nagyon segítőkészek, és támogatóak voltak, mindemellett rengeteget adtak át a nagybetűs angol kultúrából. A kedvenc feladataim azok voltak, amik a társalgást segítették, vagy más emberek megismerésével voltak kapcsolatosak. Külön kiemelném azt, amikor idegeneket kellet meginterjúvolni az utcán egy általunk választott témával kapcsolatban, majd a válaszokból közösen egy előadást kellett készíteni. A hazaindulást nem mondhatnám, hogy könnyes búcsú kísérte, hiszen majdnem lekéstük a buszt…” 
( Csíkos Dorka 10.b)
[bookmark: _Int_gSl9xXAt]„Még Angliába se értünk, de már olyan különleges helyeket nézhettünk meg, mint Brugge, ahol kipróbálhattuk a híres (és isteni finom) belga waffle-t vagy a dunkerque-i tengerpart, később, a kompátkelés után pedig meglátogattuk Canterburyt, ami az UNESCO világörökség része és Salisburyt is, ahol pedig hangulatosabbnál hangulatosabb házak, üzletek és kocsmák között sétálgattunk. Ilyen lenyűgöző városból még számtalan várt ránk a héten, ahogy családból is, akiket a Barnstaple-be (azaz a nyelviskolánk városába) érkezésünkkor kíváncsian figyeltünk a buszból, néztük kinek ki szimpatikus, és izgultunk, vajon kihez osztott be minket a szerencse. Nekem, így utólag azt mondom, nem volt félnivalóm, egy anyuka vitt minket haza, és bár az elején még előfordultak félreértések, lehet, hogy néha döcögősebbek voltak a beszélgetéseink, de ő nagyon figyelmes és rendes volt velünk, és pár nap után már sokkal könnyedebben ment minden. Megtanítottuk őt römizni, sütögettünk a kertben, és az óceánpartra is levitt minket, méghozzá abba a parti városkába, ahol Rudyard Kipling rengeteget alkotott. A közös estéink során nem csak a beszédkészségünk fejlődött, de rengeteg új szót, kifejezést is tanultunk tőle, főleg a kutyáival, vagy éppen a nappaliban lakó axolotljével kapcsolatban. Például ilyen volt a pawing. Amikor a kutyus a tányérjából kipacsálta a vizet, ő mindig csak azt mondta rá: “He keeps pawing at his water bowl.” Hasonló volt a paddling is, ezt használták az úgymond “láblógatásra” is. […] 
[bookmark: _Int_xirZhtcw][bookmark: _Int_cWSF9iEa]Bent az iskolában, a délelőtti órák alatt is nagyon jó feladatokat kaptunk, szerintem a legizgalmasabb az a projektmunka volt, ahol az utcán kellett az embereket meginterjúvolnunk egy saját magunk által választott témában. Kiderült például, hogy meglepően kevés angol játszik hangszeren. :) Minden délután elkirándultunk valahova, láttuk a kerekasztalt, ahol Artúr király lovagjai ültek, a tintageli kastélyt, ahonnan a legenda szerint származott és a világ első macskaajtóját is, amit az exeteri katedrálisban helyeztek el. Több autentikus dolgot is megismerhettünk, ami a régiójukhoz, Devonhoz, vagy esetleg Cornwallhoz köthető, ilyen volt például a cream tea, ami lényegében egy vajas-lekváros pogácsa. Az angolok előszeretettel civakodnak a vaj és a lekvár sorrendjén, de nem hiszem, hogy egyáltalán megéri. :).”
(Bujtár Borbála 10.b)

„Szerintem mindenki számára hasznos volt ez az angliai utazás, sokat tanultunk, fejlődtünk. A tantermi órák során a brit kultúráról meséltek nekünk miközben a szókincsünk is bővült. A helyiekkel való beszélgetések során fejlődött a kiejtésünk, a délutáni kirándulások alkalmával pedig gyönyörű helyeken tudhattunk meg többet Nagy-Britannia múltjáról. Összességében nagyon jó élmény volt az út, a közösség is összekovácsolódott a sok program miatt.”
 (Szitás Panna 9.b)

„Szerencsére nemcsak tanóráink voltak, hanem szabadidőnk is. Sokat utaztunk a környéken: meglátogattuk a térség látványosságait, például az exeteri katedrálist. Nekem az tetszett a leginkább! Az Angliában töltött idő alatt nagyon meleg volt, többször volt 30 fok feletti hőmérséklet, amit legkönnyeben a közeli tengerparton lehetett elviselni. Oda szerencsére többször le tudtunk menni a csoporttal és a fogadó családdal is. […]
Barnstaple nagyon kedves és csendes kisváros jó környékkel egy ilyen kiránduláshoz. A kísérőnk mindenről tudott valami érdekeset, ajánlott nekünk helyi különlegességeket. Máskor is szívesen mennék!”
(Rechtorisz Mátyás 9.a)

„Engem meglepett az angol emberek viselkedése. Beszéltem a családommal, a tanáraimmal, és az utcai emberekkel is, és meg kell állapítsam hogy nagyon kedvesek és szívesen társalognak. Én mogorva, társalgást elutasító élményre számítottam, úgyhogy ez egy kellemes csalódás volt. Amikor az utcára kimentünk interjúzni emberekkel, akkor alig lettünk elutasítva, és érdekes véleményeket hallgathattunk meg, nem ilyen lerázós, félvállról vett beszélgetéseknek voltunk részesei.”
(Kapa Hunor 10.a)

„Egy nagyon emlékezetes út volt az angliai számunkra, hiszen nem minden nap adódik a lehetőség, hogy barátokkal, osztálytársakkal, együtt utazzunk külföldre, ráadásul Angliába. Sok diáktársunkat közelebbről is megismerhettük, olyanokat is, akikkel az út előtt alig-alig beszéltünk pár szót, tehát egy nagyon jó közösségerősítő élmény volt. Az, hogy angol családoknál laktunk, szintén egy különleges élmény volt számunkra , részben nyelvtanulás szempontjából más részről viszont több eddig számunkra ismeretlen életszituációval ismerkedtünk meg. Számos különleges helyre juthattunk el Devonban, többek között gyönyörű természeti környezetekbe, ahonnan lenyűgöző látvány tárult elénk. Barnstaple-ben is körülnéztünk, ahol megismerhettük a város történetét és felfedezhettük szépségét. Így a nyelvtanulás mellett számos nagyszerű és izgalmas programban volt részünk.”
(Szatmári Bernát, Zempléni Marcell 10.a)

„Az idei angliai utazásról bátran mondhatom, hogy olyan meghatározó élmény volt számomra, amire életem végéig emlékezni fogok. Bár a sulis közeg és a barátaim végig mellettem voltak, először voltam a szüleim nélkül külföldön, ráadásul egy teljesen idegen családnál és környezetben, ezért az elején kissé izgulós volt. Azonban a kinti fogadócsaládom rendkívül kedves és vendégszerető volt, így a kezdeti megilletődöttség gyorsan elmúlt, és szinte otthon éreztem magam. Nemcsak a lenyűgöző látnivalók, a programok és a különböző kultúra fogott meg, hanem az is sokat adott, hogy a mindennapi angolul történő kommunikációtól magabiztosabb lettem, bátrabban használtam a nyelvet, és motivált, hogy fejlődjek, még jobb legyek benne. Az utazás is nagyon jó hangulatban telt, csodás helyeken jártunk, és a társaság is szuper volt.”
(Gulyás Alíz 10.b)

Köszönjük a diákjainknak, akik megosztották gondolataikat , tapasztalataikat és élményeiket !

